Գեյլ Ֆորման

Գեյլ Ֆորման (անգլ.՝ Gayle Forman, հունիսի 5, 1970(1970-06-05), Լոս Անջելես, Կալիֆոռնիա, ԱՄՆ), ամերիկացի կին գրող։ Առավել հայտնի է իր «Եթե ես մնամ» վեպով, որն ընդգրկվել է «Նյու Յորք Թայմս»-ի բեսթսելլերների ցանկում և էկրանավորվել է։


== Կենսագրություն ==
Գեյլ Ֆորմանը ծնվել է 1970 թվականի հունիսի 5-ին ԱՄՆ-ի Լոս Անջելես քաղաքում։
Ֆորմանը գրել է «Seventeen» ամսագրի համար, նրա հոդվածներից շատերը նվիրված էին երիտասարդությանը և սոցիալական խնդիրներին։ Ավելի ուշ որպես ինքնուրույն լրագրող աշխատել է «Details», «Jane», «Glamour», «The Nation», «Elle», «Cosmopolitan» ամսագրերում։
2002 թվականին նա ամուսնու՝ Նիքի հետ մեկնել է շուրջերկրյա ճանապարհորդության, որի ժամանակ ստացած փորձն ու տեղեկատվությունը ավելի ուշ հիմք են հանդիսացել նրա առաջին՝ «Այստեղից այնտեղ չեն ընկնում. Մեկ տարի սեղմվող աշխարհի եզրին» (անգլ.՝ «You Can't Get There from Here: A Year on the Fringes of a Shrinking World») գրքի համար։ Այն հրատարակվել է 2005 թվականին։
2007 թվականին Ֆորմանը հրատարակել է իր առաջին պատանեկան վեպը՝ «Քույրեր՝ ըստ խոհեմության» (անգլ.՝ «Sisters in Sanity»), որը հիմնված է «Seventeen» ամսագրի համար գրված հոդվածի վրա։
2009 թվականին հրատարակվել է «Եթե ես մնամ» (անգլ.՝ «If I stay») վեպը։ Այն Միա անունով 17-ամյա աղջկա մասին է, որը ենթարկվում է ավտովթարի։ Գրքում նկարագրվում է, թե ինչպես է Միան, գտնվելով կոմայի մեջ, լիովին գիտակցում իր շուրջը կատարվածը, այն ամենը, ինչ անում և ասում են իր այցելուները։ Աղջիկը զգում է իր մտերիմների կորստի ցավը, բայց նաև գիտի ապրող մարդկանց սիրո մասին։ Նա պետք է ընտրություն կատարի՝ մնալ կամ հեռանալ։ Այս վեպի համար Ֆորմանն արժենացել է մի քանի մրցանակի։ 2011 թվականին հրատարակվել է վեպի շարունակությունը՝ «Ու՞ր է նա գնացել» (անգլ.՝ «Where She Went»): Այն պատմում է Ադամի անունից և նկարագրում Ադամի և Միայի հարաբերությունները նախորդ գրքի իրադարձություններից հետո։
2013 թվականի հունվարին Ֆորմանը հրատարակել է «Ընդամենը մեկ օր» (անգլ.՝ «Just One Day») վեպը։ Այն պատմում է Էլիսոն Հիլիի մասին, որը Եվրոպայում շրջագայության վերջին օրը հանդիպում է դանիացի թափառաշրջիկ դերասան Ուիլեմին։ Էլիսոնն անսպասելիորեն որոշում է Ուիլեմի հետ մեկնել Փարիզ, որտեղ նրանք մեկ օր միասին են անցկացնում։ 2013 թվականի հոկտեմբերին հրատարակվել է վեպի շարունակությունը՝ «Միայն մեկ տարի» (անգլ.՝ «Just One Year»): Վեպը նկարագրում է նախորդ գրքի իրադարձությունները, սակայն Ուիլեմի տեսանկյունից։ Էլիսոնի և Ուիլեմի պատմության ավարտը՝ «Լոկ մեկ գիշեր» ստեղծագործությունը (անգլ.՝ «Just One Night»), թողարկվել է 2014 թվականի մայիսի 29-ին։ Այս 50 էջանոց նորավեպը թողարկվել է էլեկտրոնային գրքի ձևաչափով։
2015 թվականի հունվարին հրատարակվել է «Ես եղել եմ այստեղ» (անգլ.՝ «I Was Here») գիրքը։ Այն 18-ամյա աղջկա մասին է, որը փորձում է հաղթահարել լավագույն ընկերուհու հանկարծակի ինքնասպանությունը։
2016 թվականին Ֆորմանը թողարկել է իր առաջին վեպը մեծահասակների համար՝ «Թողեք ինձ» (անգլ.՝ «Leave Me»):
Ֆորմանն ապրում է Նյու Յորքի Բրուքլին բնակավայրում ամուսնու և երկու դուստրերի հետ, որոնցից մեկին որդեգրել են։


== Ստեղծագործություններ ==


=== Եթե ես մնամ ===
2009 - «Եթե ես մնամ» (անգլ.՝ «If I Stay»)
2011 - «Ու՞ր է նա գնացել» (անգլ.՝ «Where She Went»)


=== Ընդամենը մեկ օր ===
2013 - «Ընդամենը մեկ օր» (անգլ.՝ «Just One Day»)
2013 - «Միայն մեկ տարի» (անգլ.՝ «Just One Year»)
2014 - «Լոկ մեկ գիշեր» (անգլ.՝ «Just One Night») - նորավեպ


=== Շարքից դուրս գրքեր ===
2005 - «Այստեղից այնտեղ չեն ընկնում. Տարի սեղմվող աշխարհի եզրին» (անգլ.՝ «You Can't Get There from Here: A Year on the Fringes of a Shrinking World»)
2007 - «Քույրեր՝ ըստ խոհեմության» (անգլ.՝ «Sisters in Sanity»)
2015 - «Ես եղել եմ այստեղ» (անգլ.՝ «I Was Here»)
2016 - «Թողեք ինձ» (անգլ.՝ «Leave Me»)
2018 - «Ես խոտորվել եմ» (անգլ.՝ I Have Lost My Way)


=== Պատմվածքներ ===
2014 - «Ի՞նչ ես թույլ տվել, Սոֆի Ռոտ» (անգլ.՝ «What the Hell Have You Done, Sophie Roth?»)՝ «12 պատմություն իրական սիրո մասին» (անգլ.՝ «My True Love Gave to Me: Twelve Holiday Stories»)ժողովածուի կազմում


== Էկրանավորումներ ==
«Եթե ես մնամ» վեպը էկրանավորվել է 2014 թվականի օգոստոսի 22-ին ԱՄՆ-ում։ Գլխավոր դերում հանդես է գալիս Քլոյե Գրեյս Մորեցը։
«Ես եղել եմ այստեղ» գրքի էկրանավորման իրավունքը ստացել է «New Line Cinema» կինոընկերությունը գրքի հրապարակումից մեկ ամիս անց։


== Տես նաև ==
Եթե ես մնամ
Եթե ես մնամ (վեպ)


== Ծանոթագրություններ ==


== Արտաքին հղումներ ==
gayleforman.com Գեյլ Ֆորման. պաշտոնական կայք
«Եթե ես մնամ» վեպը Goodreads կայքում
Եթե ես մնամ ֆիլմը Internet Movie Database կայքում